Porsche-bestuurder se familie nog nie opgespoor | Netwerk24
Deur Reneilwe Dhludhlu 25 September 2018 10:50
Kapt. André de Jager, polisiewoordvoerder, sê hy kan daarom nog nie die man (43) se naam bekend maak nie.
Die moordtoneel in Bedfordview, Johannesburg, waar ’n 43-jarige man in ’n blou Porsche-motor doodgeskiet is. Hy is naby die motor dood aangetref. Foto: Twitter
Die voorval het om 17:30 op die hoek van Van Buuren- en Kloofweg in Bedfordview gebeur.
Die man het in ’n blou Porsche by die verkeerslig stilgehou toe ’n motorfiets met twee mense daarop langs die motor stilgehou en op die bestuurder losgebrand het.
Volgens De Jager het die polisie die man se lyk by die motor aangetref.
Die blou Porsche waarin ’n man Maandagmiddag in Bedfordview doodgeskiet is. Foto: Twitter
Hy sê die man se naam is bekend, maar hy kan dit nie bekend maak nie, omdat sy naasbestaandes nog in kennis gestel moet word.
“Hulle is oorsee en ons probeer nog om hulle op te spoor.”
De Jager sê dit kom voor of die man in die Porsche die mans op die motorfiets se teiken was. “Maar ek kan nie bevestig dat dit ’n huurmoord was nie. Ons is besig met die ondersoek.”
Meer oor: Moord | Porsche | Bedfordview